60.		Zmluva o obstaraní veci (2) (§ 733 a nasl. ObZ)
Objednávateľ: 	ABC, s.r.o., Jarná ul. č. 26, 010 01 Žilina, IČO, DIČ, IČ DPH
		zastúpená Ing. Róbertom Mňačkom, konateľom,
		zapísaná v obchodnom registri Okresného súdu v Žiline vo vl. č. 1234/2004
Obstarávateľ:	Ing. Adrian Klimo, nar. ......................, r. č. ..........................................
		bytom Hviezdoslavova ul. č. 32/10, 010 01 Žilina
Čl. I
Obstarávateľ sa zaväzuje pre objednávateľa obstarať použitý a funkčný scanner podľa technickej dispozície objednávateľa, ktorá tvorí neoddeliteľnú súčasť tejto zmluvy. Súčasne sa zaväzuje obstarať aj špeciálne programové vybavenie na obsluhu scannera, jeho oživenie a uvedenie do prevádzky, ako aj zaškolenie obsluhujúceho personálu objednávateľa.
Čl. II
Obstarávateľ sa zaväzuje obstarať scanner vrátane príslušenstva za cenu neprevyšujúcu 1 259 € (slovom tisíc dvestopäťdesiatdeväť eur), ktorá zahŕňa aj všetky súvisiace poplatky.
Čl. III
Za obstaranie veci a vykonanie všetkých súvisiacich činností uvedených v čl. I tejto zmluvy poskytne objednávateľ obstarávateľovi odmenu vo výške 297 € (slovom dvestodeväťdesiatsedem eur). Odmena je splatná po odovzdaní a prevzatí veci a vykonaní súvisiacich činností, o čom bude vyhotovená osobitná zápisnica.
Čl. IV
Pre túto zmluvu platia príslušné ustanovenia Občianskeho zákonníka, najmä ustanovenia § 733 až 736.
Čl. V
Účastníci vyhlasujú, že si zmluvu prečítali a s jej obsahom súhlasia, čo potvrdzujú vlastnoručnými podpismi.
Čl. VI
Zmluva nadobúda účinnosť 1. 4. 2023
V Žiline dňa 30. 3. 2023
					objednávateľ	obstarávateľ
Poznámka
Zmluva o obstaraní veci je osobitným typom príkaznej zmluvy podľa § 724 a nasl. ObZ. Zmluva sa uzatvára medzi objednávateľom a obstarávateľom, pričom obstarávateľ sa zaväzuje obstarať pre objednávateľa určitú vec, a to sám alebo prostredníctvom inej osoby. Objednávateľ je povinný poskytnúť obstarávateľovi odmenu.
Podstatné náležitosti zmluvy sú:
a)	presné určenie veci – predmetu obstarania; predmetom záväzku obstarávateľa môže byť zabezpečenie akejkoľvek individuálne určenej veci alebo činnosti, ktorú si objednávateľ nechce alebo nemôže obstarať sám,
b)	cena predmetu obstarania – ide o určenie ceny, za ktorú má byť predmet zmluvy obstaraný (nejde o odmenu obstarávateľa!),
c)	čas – doba obstarania (určená presným dátumom, iným časovým úsekom, ročným obdobím a pod.),
d)	odmena za obstaranie veci – na rozdiel od príkaznej zmluvy je v tomto prípade objednávateľ povinný odmenu za obstaranie veci poskytnúť.
Formu zmluvy Občiansky zákonník výslovne neupravuje, je tu však ustanovenie § 734, podľa ktorého musí obstarávateľ vydať písomné potvrdenie, kde je označený predmet, cena a čas, a to aj vtedy, ak má zmluva písomnú formu.